**PREDKLADACIA SPRÁVA**

Ministerstvo životného prostredia Slovenskej republiky predkladá do Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje chránený areál Čachtické Karpaty (ďalej len „návrh nariadenia vlády“), podľa § 21 ods. 1 a 4 a § 30 ods. 7 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“). Dôvodom vyhlásenia navrhovaného chráneného areálu (ďalej len „CHA“) Čachtické Karpaty je aj formálne oznámenie Európskej komisie v rámci konania o porušení zmlúv č. 2019/2141, ktoré sa týka nedostatočného vyhlasovania lokalít európskeho významu a stanovenia cieľov ochrany a opatrení na ich dosiahnutie (napr. v rámci programov starostlivosti).

Predkladaným návrhom nariadenia vlády sa za chránené územie vyhlási územie európskeho významu SKUEV0103 Čachtické Karpaty, ktoré bolo zaradené do národného zoznamu území európskeho významu schváleného v roku 2004 vládou Slovenskej republiky a v roku 2008 Európskou komisiou. Lokalita bola zaradená do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu a do rozhodnutia Komisie 2008/218/ES z 25. januára 2008, ktorým sa podľa smernice Rady 92/43/EHS prijíma prvý aktualizovaný zoznam lokalít európskeho významu v alpskom biogeografickom regióne (Ú. v. EÚ L 77, 19.3.2008) (ďalej len „rozhodnutie 2008/218/EHS“). Rozhodnutie 2008/218/ES bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2020/100 z 28. novembra 2019, ktorým sa v prípade alpského biogeografického regiónu prijíma trinásta aktualizácia zoznamu lokalít s európskym významom (Ú. v. EÚ 28, 31.1.2020).

CHA Čachtické Karpaty sa prekrýva s existujúcou národnou prírodnou rezerváciou (ďalej len „NPR“) Čachtický hradný vrch (56,17 ha) a s prírodnou rezerváciou (ďalej len „PR“) Plešivec (53 ha). Schválením návrhu nariadenia vlády dôjde k prevyhláseniu NPR Čachtický hradný vrch a  PR Plešivec, ktoré sa stanú súčasťou CHA Čachtické Karpaty.

Účelom vyhlásenia CHA Čachtické Karpaty je zabezpečenie priaznivého stavu predmetu ochrany CHA Čachtické Karpaty, ktorým sú štyri prioritné biotopy európskeho významu, dva biotopy európskeho významu, biotop jedného druhu rastliny európskeho významu a biotopy troch druhov živočíchov európskeho významu. Ciele ochrany sú stanovené v projekte ochrany spracovanom ako podklad na vyhlásenie CHA Čachtické Karpaty a sú rozpracované v programe starostlivosti. Program starostlivosti o CHA Čachtické Karpaty je spoločne s projektom ochrany zverejnený na webovom sídle Štátnej ochrany prírody Slovenskej republiky na adrese  <http://www.sopsr.sk/pochacachtickekarpaty/>.

Výmera CHA Čachtické Karpaty je 703,5098 ha. V CHA Čachtické Karpaty sa vyhlasujú zóny B a D podľa § 30 ods. 7 zákona.  Zóna B s výmerou 108,8002 ha má navrhovaný štvrtý stupeň ochrany a zóna D s výmerou 594,7096 ha má navrhovaný druhý stupeň ochrany podľa zákona. Ochranné pásmo sa nevymedzuje.

Zámer vyhlásiť CHA Čachtické Karpaty bol v zmysle § 50 zákona oznámený Okresným úradom Trenčín. Pripomienky k zámeru zo strany dotknutých subjektov boli zapracované do materiálu.

Ministerstvo životného prostredia Slovenskej republiky prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky, ako aj  pred zápisom do katastra nehnuteľností, doručí správcovi informačného systému (§ 38 ods. 2 zákona č. 326/2005 Z. z. o lesoch v znení neskorších predpisov) na adresy nlc@nlcsk.org a nlc-ulzi@nlcsk.org hranice CHA Čachtické Karpaty v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol v medzirezortnom pripomienkovom konaní od 9. novembra 2020 do 30. novembra 2020. Pripomienky boli prerokované a zapracované do materiálu. Návrh nariadenia vlády sa na rokovanie Legislatívnej rady vlády Slovenskej republiky predkladá bez rozporov.

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu a potrebnú legisvakačnú lehotu navrhnutý na 1. marec 2021.